《南轩燕会荅周解元光宙一首》
明代·黄省曾

我从洪厓游，放浪逐云海。扬舲戾虞川，兰芳正堪采。

故交半零戾，青山不曾改。周子国中秀，文章迈流辈。

昔遵紫薇城，高攀帝京桂。轩冕如飙尘，衡门抱年岁。

与余素同襟，府奥早倾写。言敦竹林好，仙丘托觞斝。

双湖为我吐澄镜，五云似解披秋野。王乔泛霄凫，挈酒度香陌。

弹琴化理閒，亦款天上客。招邀及潜夫，颇增薜萝色。

余也闻清歌，频烦称柰何。皓月尔何心，忽然生金波。

长空无片翳，众星罗高河。酩酊七树下，函关想逾多。

生年若梦宛转失，展与蜉蝣竞朝夕。荣华富贵撇眼尽，莫把清樽待来日。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。